টুইটারে বৃহস্পতিবারের ভোটকে অসাধারণ একটি বিষয় বলে বর্ণনা করেন স্নোডেন। তিনি বলেন, এটি যুক্তরাষ্ট্র সরকারের বিরুদ্ধে কোনো আঘাত নয়। বরং বন্ধুর হাত সামনে বাড়িয়ে দেওয়ার মতো বিষয়। সামনে এগিয়ে যাবার সুযোগ এটি। ওদিকে, যুক্তরাষ্ট্রের বিচার বিভাগ বলছে, স্নোডেন দেশে ফিরলে তাকে বিচারের মুখোমুখি হতে হবে। স্নোডেনের বিরুদ্ধে গুপ্তচরবৃত্তির আইন লঙ্ঘনের অভিযোগসহ গুরুতর আরও দুইটি অভিযোগ আনা হয়েছে। এ মাসে বিবিসি’কে দেয়া এক সাক্ষাৎকারে স্নোডেন বলেন, রাশিয়ার নির্বাসিত জীবন থেকে দেশে ফেরার চুক্তির আওতায় তিনি বহুবার যুক্তরাষ্ট্রের কারাগারে যাওয়ার প্রস্তাব দিয়েছেন। কিন্তু যুক্তরাষ্ট্র সরকার এখনও তাকে কিছু জানায়নি। তিনি উত্তরে অপেক্ষায় আছেন। বৃহস্পতিবার ইউরোপীয় পার্লামেন্টের ভোটের প্রতিক্রিয়ায় যুক্তরাষ্ট্রের পররাষ্ট্র মন্ত্রণালয়ের মুখপাত্র জন কিরবি জানান, স্নোডেনের বিষয়ে যুক্তরাষ্ট্রের নীতিতে কোন পরিবর্তন আনা হয়নি। তিনি বলেন, তাকে (স্নোডেন) যুক্তরাষ্ট্রে ফিরে আসতে হবে এবং এখানে যথাযথ প্রক্রিয়ার পর বিচারের মুখোমুখি হতে হবে। প্রথম থেকে এটিই আমাদের অবস্থান ছিল। আমরা মনে করি তিনি যুক্তরাষ্ট্রের জাতীয় নিরাপত্তাকে গভীর সঙ্কটে ফেলেছেন এবং এজন্য তার সমুচিত শাস্তি হওয়া উচিত। সূত্র- ডেইলি মেইল।